ECL พุ่งกว่า 9% ลุ้น Q2/60 เทิร์นอะราวด์!
ECL พุ่งกว่า 9% ลุ้น Q2/60 เทิร์นอะราวด์ หลังฐานลูกค้าสินเชื่อรถมือสอง-บิ๊กไบค์ขยายตัวต่อเนื่อง ล่าสุด 15.34 น. อยู่ที่ 3.50 บาท บวก 0.30 บาท หรือ 9.38% สูงสุดที่ 3.52 บาท ต่ำสุดที่ 3.24 บาท ด้วยมูลค่าซื้อขาย 142.37 ล้านบาท ด้าน โบรกฯ แนะเก็งกำไร ชูเป้า 3.64 บาท
16 มิ.ย. 2560

ผู้สื่อข่าวรายงานว่า ราคาหุ้น บริษัท ตะวันออกพาณิชย์ลีสซิ่ง จำกัด (มหาชน) หรือ ECL ล่าสุด 15.34 น. อยู่ที่ 3.50 บาท บวก 0.30 บาท หรือ 9.38% สูงสุดที่ 3.52 บาท ต่ำสุดที่ 3.24 บาท ด้วยมูลค่าซื้อขาย 142.37 ล้านบาท

โดย บล.เคจีไอ (ประเทศไทย) ระบุในบทวิเคราะห์ แนะเก็งกำไร ECL ให้ราคาเป้าพื้นฐาน 3.64 บาท ประเมินแนวโน้มผลการดำเนินงานในไตรมาส 2/60 จะเติบโตเมื่อเทียบกับไตรมาสก่อน จากฐานลูกค้าสินเชื่อรถมือสองและบิ๊กไบค์ที่ขยายตัวอย่างต่อเนื่อง และจะ Turnaround จากขาดทุนสุทธิในไตรมาส 2/59 โดยประเมินแนวโน้มกำไรจะโตในรูปแบบ Snowball effect แบบไตรมาสต่อไตรมาส)
ด้านหนี้สินต่อทุน (D/E) ณ สิ้นไตรมาส 1/60 ยังต่ำเพียง 1.6 เท่า เทียบกับอุตสาหกรรมฯที่สูงราว 4-5 เท่า ประเมินยังมีโอกาสในการขยายสินเชื่อเชิงรุกได้อีก ทำให้คาดแนวโน้มกำไรสุทธิ/หุ้น (EPS) จะเติบโตได้ตามที่ประมาณการฯได้ คือ 22.5% เฉลี่ยในช่วงปี 60-63
พร้อมประเมินราคาหุ้นพักฐานบริเวณใกล้ 3 บาทแล้วฟื้นตัว คาดพักฐานจบ แนะนำพิจารณาที่แนวราคา 3.26 บาท หากวันนี้ทะลุผ่านได้ ประเมินมีโอกาสทดสอบแนวต้านถัดไปที่ 3.5 บาท แต่หากยังไม่ผ่านแนะนำ”สะสม” แนวรับ 3.10 บาท